НАРОДНО СЪБРАНИЕ
Вх. №: 51-502-01-41
Дата: 11.08.2025 г.   17:40 ч.

МИНИСТЕРСКИ СЪВЕТ

ДО
Г-ЖА НАТАЛИЯ КИСЕЛОВА
ПРЕДСЕДАТЕЛ НА
НАРОДНОТО СЪБРАНИЕ
ОТНОСНО: Решение № 540 на Министерския съвет от 2025 г.

УВАЖАЕМА ГОСПОЖО ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  540 на Министерския съвет от 2025 г. проект на Закон за изменение и допълнение на Закона за търговския регистър и регистъра на юридическите лица с нестопанска цел.
Приложения:
1.	Мотиви към проекта на Закон за изменение и допълнение на Закона за търговския регистър и регистъра на юридическите лица с нестопанска цел.
2.	Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4.	Справка за съответствие с правото на Европейския съюз.
5.	Справка за постъпилите предложения от обществените консултации.
6.	Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    540

от   8   август   2025 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на Закона за търговския регистър и регистъра на юридическите лица с нестопанска цел.
2. Предлага на Народното събрание да разгледа и приеме законопроекта по т. 1.
3. Министърът на правосъдието да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Росен Желязков

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева

НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”:
/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за търговския регистър и регистъра на юридическите лица с нестопанска цел

(Обн., ДВ, бр. 34 от 2006 г.; изм. и доп., бр. 80 и 105 от 2006 г., бр. 53, 59 и 104 от 2007 г., бр. 50 и 94 от 2008 г., бр. 44 от 2009 г., бр. 101 от 2010 г., бр. 34 и 105 от 2011 г., бр. 25, 38 и 99 от 2012 г., бр. 40 от 2014 г., бр. 22, 54 и 95 от 2015 г., бр. 13, 74 и 105 от 2016 г., бр. 85 от 2017 г., бр. 27 от 2018 г., бр. 17 и 38 от 2019 г., бр. 38 и 105 от 2020 г., бр. 60, 80, 84 и 105 от 2023 г., бр. 35, 72 и 82 от 2024 г. и бр. 49 от 2025 г.)

§ 1. В чл. 1 се правят следните изменения и допълнения:
1.	Създава се нова ал. 2:
„(2) Този закон урежда и воденето, съхраняването и достъпа до регистъра на лицата, лишени от права да бъдат управители или членове на съвет на директорите, на надзорен  или на управителен съвет – регистър на лицата, лишени от управленски права.“
2.	Досегашната ал. 2 става ал. 3.
§ 2. В чл. 13 ал. 9 се отменя.
§ 3. Създава се чл. 17а:
„Машинночетим формат
Чл. 17а. (1) Агенцията по вписванията осигурява техническа възможност за съхраняване в търговския регистър и регистъра на юридическите лица с нестопанска цел в машинночетим и позволяващ пълнотекстово търсене формат на подлежащите на обявяване актове и на документите, въз основа на които са настъпили обстоятелства, подлежащи на вписване.
(2) В случай на несъответствия между съдържанието на съхраняваните в машинночетим и позволяващ пълнотекстово търсене формат документи и актове по ал. 1 и съдържанието на първоначално представения документ или акт предимство има последният.“
§ 4. В чл. 21 се правят следните изменения и допълнения:
1. Създава се нова т. 8:
„8. заявените за вписване физически лица – управители или членове на съвет на директорите, на надзорен съвет или на управителен съвет, не са лишени от управленски права;“.
2. Досегашните т. 8, 9 и 10 стават съответно т. 9, 10 и 11.
§ 5. Създава се глава четвърта „а“ с чл. 37а – 37е:

„Глава четвърта „а“
РЕГИСТЪР НА ЛИЦАТА, ЛИШЕНИ ОТ УПРАВЛЕНСКИ ПРАВА
Определение и подлежащи на вписване обстоятелства
Чл. 37а. (1) Регистърът на лицата, лишени от управленски права, е структурирана електронна база данни, съдържаща обстоятелствата, вписани по силата на закон, относно физическите лица, лишени от права да бъдат управители или членове на съвет на директорите, на надзорен или на управителен съвет.
(2) Регистърът на лицата, лишени от управленски права, се води за:
1. лица, обявени в несъстоятелност;
2. лица, които са били управители, членове на управителен или контролен орган на дружество, прекратено поради несъстоятелност през последните две години, предхождащи датата на решението за обявяване на несъстоятелността, ако са останали неудовлетворени кредитори;
3. лица, на които е наложено наказание лишаване от право да упражняват търговска дейност или друга подобна санкция, произтичаща от акт, постановен от съд или друг компетентен орган;
4. лица, които са били управители, членове на управителен или контролен орган на дружество, за което е било установено с влязло в сила наказателно постановление неизпълнение на задължения по създаване и съхраняване на определените му нива от запаси по Закона за запасите от нефт и нефтопродукти.
(3) В регистъра се вписват:
1. данни за лицето, лишено от управленски права – имена, административен идентификатор на лицето или друг идентификатор с общо приложение, а в случай че лицето няма уникален идентификатор – дата на раждане, и ако има данни – гражданство и постоянен адрес;
2.  основанието за лишаване от права, срокът и ограниченията на лишаването от права, ако са предвидени такива;
3. данни за акта, въз основа на който се извършва вписването, и наименованието на съда или на държавния орган, който го е издал.
(4) За лице, лишено от управленски права, се води дело в електронна форма. В делото се прилагат документите, удостоверяващи вписването и заличаването на обстоятелствата, както и постановените откази.
Водене и съхраняване на регистъра на лицата, лишени от управленски права
Чл. 37б. (1) Регистърът на лицата, лишени от управленски права, се води от Агенцията по вписванията.
(2) Регистърът на лицата, лишени от управленски права, се съхранява от агенцията по начин, който гарантира сигурността на съдържащата се в него информация.
(3) За осъществяване на функциите си агенцията има право на безплатен достъп до регистъра на населението – Национална база данни „Население“, Националния автоматизиран информационен фонд за българските лични документи – „Национален регистър на българските лични документи“, и Единния регистър за чужденци.
(4) Министърът на правосъдието издава наредба за воденето, съхраняването и достъпа до регистъра на лицата, лишени от управленски права.
Достъп до регистъра
Чл. 37в. (1) Регистърът на лицата, лишени от управленски права, не е публичен. 
(2) Агенцията осигурява безплатен достъп по служебен път до информацията за вписаните в регистъра лица, лишени от управленски права, и за свързаните с тях обстоятелства на съдилищата, Прокуратурата на Република България, Държавна агенция „Национална сигурност“, Комисията за финансов надзор, Българската народна банка; органите, водещи регистрите по чл. 9б и 9в от Закона за мерките срещу изпирането на пари, и на други органи, определени със закон.
(3) Всяко лице има право да получи информация дали е вписано в регистъра, както и относно съдържащите се в делото му документи. Такова право имат и наследниците на лице, вписано в регистъра.
Такси
Чл. 37г. (1) Държавна такса по тарифа, одобрена от Министерския съвет, се заплаща за:
1. издаване на удостоверение от регистъра на лицата, лишени от управленски права;
2. извършване на писмена справка от регистъра на лицата, лишени от управленски права.
(2) За предоставени услуги по електронен път размерът на таксите не може да надвишава 50 на сто от съответната такса, предвидена за услуги на хартиен носител.
Регистърно производство
Чл. 37д. (1) Вписване и заличаване в регистъра на лицата, лишени от управленски права, се извършва от длъжностното лице по регистрацията по чл. 20 въз основа на акт на съда или на друг държавен орган. Актовете се изпращат на агенцията служебно и въз основа на тях длъжностното лице по регистрацията извлича данните по чл. 37а, ал. 3.
(2) Актовете на съда или на друг държавен орган се разглеждат от длъжностно лице по регистрацията по реда на постъпването им до края на следващия работен ден.
(3) Агенцията по вписванията служебно заличава от регистъра вписаното лице, когато е изтекъл срокът на лишаване от права или лицето е починало.
Заявление за заличаване
Чл. 37е. (1) Писмено заявление за заличаване може да бъде подадено от вписано в регистъра лице или от неговите наследници, когато са отпаднали основанията за лишаване от управленски права, изтекъл е срокът на лишаването от права или лицето е починало.
(2) Към заявлението се прилагат доказателства, установяващи основанието за заличаване от регистъра.
(3) Заявлението може да бъде подадено лично или чрез адвокат с изрично пълномощно, съставено съгласно изискванията на Закона за адвокатурата, за представителство пред агенцията. Заявлението може да се подаде и по реда на чл. 17, ал. 1.
(4) По заявлението се постановява мотивиран отказ, когато заявлението е подадено от неоправомощено лице или от приложените документи не се установява, че са налице основания за заличаване от регистъра. Отказът се връчва на заявителя незабавно след постановяването му по реда на Гражданския процесуален кодекс.
(5) Отказът подлежи на обжалване пред окръжния съд по постоянния адрес на вписаното в регистъра лице в 7-дневен срок от връчването му. Жалбата се подава чрез Агенцията по вписванията, която изпраща незабавно на съда подадената жалба заедно с приложенията към нея, постановения отказ, заявлението и приложенията към него, както и доказателства за връчването му. 
(6) Съдът разглежда жалбата в състав от един съдия в закрито заседание по реда на глава двадесет и първа „Обжалване на определенията“ от Гражданския процесуален кодекс. Решението на съда подлежи на обжалване в 7-дневен срок от съобщаването му на жалбоподателя пред съответния апелативен съд, чието решение е окончателно.
(7) При отмяна на отказа съдът постановява решение, с което дава задължителни указания на Агенцията по вписванията да извърши исканото заличаване. Съдът изпраща решението заедно с документите във връзка със заличаването.“

§ 6. Наименованието на глава пета се изменя така: „Финансиране на търговския регистър, на регистъра на юридическите лица с нестопанска цел и на регистъра на лицата, лишени от управленски права“.
§ 7. В чл. 38 навсякъде думите „на търговския регистър и на регистъра на юридическите лица с нестопанска цел“ се заменят с „на търговския регистър, на регистъра на юридическите лица с нестопанска цел и на регистъра на лицата, лишени от управленски права“.

Допълнителна разпоредба

§ 8. Този закон въвежда разпоредби на Директива (ЕС) 2019/1151 на Европейския парламент и на Съвета за изменение на Директива (ЕС) 2017/1132 във връзка с използването на цифрови инструменти и процеси в областта на дружественото право (ОВ, L 186 от 11 юли 2019 г.).

Преходни и заключителни разпоредби

§ 9. В шестмесечен срок от влизането в сила на този закон министърът на правосъдието:
1. Привежда в съответствие с този закон наредбата по чл. 31, ал. 1.
2. Издава наредбата по чл. 37б, ал. 4.
§ 10. (1) Агенцията по вписванията осигурява привеждане на търговския регистър и регистъра на юридическите лица с нестопанска цел в съответствие с изискванията на чл. 17а след привеждане в съответствие с този закон на наредбата по чл. 31, ал. 1 при условията и по реда на наредбата.
(2) Агенцията по вписванията осигурява възможност за вписване в регистъра на лицата, лишени от управленски права, след издаване на наредбата по чл. 37б, ал. 4 при условията и по реда на наредбата.
§ 11. В Закона за запасите от нефт и нефтопродукти (обн., ДВ, бр. 15 от 2013 г.; изм. и доп., бр. 14 от 2015 г., бр. 85 от 2017 г., бр. 62 и 77 от 2018 г., бр. 17 от 2019 г., бр. 51, 65 и 105 от 2020 г., бр. 54 и 86 от 2023 г. и бр. 11 от 2024 г.) в чл. 74 се създава ал. 3:
„(3) Влязлото в сила наказателно постановление, с което е установено неизпълнение на задължения по създаване и съхраняване на определените нива от запаси по този закон, се изпраща незабавно на Агенцията по вписванията за извършване на вписване в регистъра на лицата, лишени от управленски права.“

Законът е приет от 51-ото Народно събрание на ………..…... 2025 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закон за изменение и допълнение на Закона за търговския регистър и регистъра на юридическите лица с нестопанска цел

С приемане на Директива (ЕС) 2019/1151 на Европейския парламент и на Съвета от 20 юни 2019 година за изменение на Директива (ЕС) 2017/1132 във връзка с използването на цифрови инструменти и процеси в областта на дружественото право (ОВ, L 186/80 от 17 юли 2019 г.), наричана по-нататък „Директива (ЕС) 2019/1151“, се допълват съществуващите правила в областта на дружественото право на Европейския съюз, които са кодифицирани в Директива (ЕС) 2017/1132 на Европейския парламент и на Съвета от 14 юни 2017 година относно някои аспекти на дружественото право (ОВ, L 169/46 от 30 юни 2017 г.), с цел използване на все повече цифрови решения в дружественото право.
В тази насока с чл. 13и, параграф 4 във връзка с параграф 3 от Директива (ЕС) 2019/1151 се разширява обемът на информацията, която се обменя по електронен път между регистрите на държавите членки чрез системата за взаимно свързване на централните, търговските и дружествените регистри посредством включване в обмена и на данни за лицата, лишени от права да осъществяват функцията на управител и директор. 
Наред с това в чл. 16, ал. 6 от Директива (ЕС) 2019/1151 се установява задължение всички документи и информация, подадени в рамките на учредяването на дружество, регистрацията на клон или подаването на документи или информация от дружество или клон, да се съхраняват от регистрите на държавите членки в машинночетим и позволяващ търсене формат или под формата на структурирани данни. Целта на тази разпоредба съгласно съобр. 27 от преамбюла на Директива (ЕС) 2019/1151 е да се улеснят начините, по които съхраняваната от националните регистри информация може да се търси и обменя с други системи, като се гарантира, че софтуерните приложения могат лесно да идентифицират, разпознават и извличат конкретни данни и тяхната вътрешна структура.
С чл. 2 от Директивата се въвежда изискването за транспонирането на обстоятелствата, уредени с нейното издаване, чрез законови, подзаконови и административни разпоредби.
Предложеният законопроект има за основна цел да транспонира в българското законодателство изискванията на чл. 13и, параграф 4 във връзка с параграф 3 и чл. 16, параграф 6 от Директива (ЕС) 2019/1151. Конкретните цели, които се поставят с предложените изменения и допълнения в Закона за търговския регистър и регистъра на юридическите лица с нестопанска цел, са следните:
1. С транспонирането на изискванията на чл. 13и, параграф 4 във връзка с параграф 3 и чл. 16, параграф 6 от Директива (ЕС) 2019/1151 се цели разширяване на употребата на цифровите решения в дружественото право посредством:
- включване на Република България в осъществявания чрез системата за взаимно свързване на регистрите обмен на информация за лицата, лишени от права да осъществяват функциите на управител или директор;
- осигуряване на техническа възможност за съхраняване в машинночетим и позволяващ пълнотекстово търсене формат на наличните в търговския регистър и регистъра на юридическите лица с нестопанска цел, подлежащи на обявяване актове и документи, въз основа на които са настъпили подлежащи на вписване обстоятелства.
2. С транспонирането на изискванията на Директива (ЕС) 2019/1151 се цели постигането на съответствие на българското законодателството с европейската регулация по въпросите на дружественото право.
3. Също така с проекта на нормативни промени  се цели укрепване на вътрешния пазар и финансовата стабилност чрез защита на надеждността на стопанския оборот и осигуряване на по-висока степен на правна сигурност в икономическия, обществения и стопанския живот в страната, повишаване на инвестиционната дейност в Република България както от местни, така и от чуждестранни инвеститори.

Основните промени, които се предлагат, са следните:
На първо място със законопроекта се допълват правилата на българското законодателство за предоставяне и получаване на безплатна информация чрез системата за взаимно свързване на регистрите чрез включване в обмена и на информация за лицата, лишени от права да осъществяват функцията на управител и директор в търговски дружества. 
За този цел се създава единен регистър на лицата, лишени от управленски права, воден от Агенцията по вписванията. В него ще се вписват обстоятелства относно физическите лица, за които са налице пречки в предвидените от българското законодателство случаи да бъдат управители или членове на съвет на директорите, на надзорен или на управителен съвет на капиталови търговски дружества. Наличието на цялата информация за лишените от права лица в единен регистър ще обезпечи незабавност на проверката и изпращането на отговор при постъпване чрез системата за взаимно свързване на регистрите на запитване от друга държава членка дали за дадено лице съществуват пречки да осъществява функциите на управител или директор съгласно българското право. 
Регистърът на лицата, лишени от управленски права, ще съдържа лични данни относно вписаните в него физически лица, което налага публичността му изрично да бъде изключена с разпоредбата на чл. 37в, ал. 1 от законопроекта и достъпът до него да бъде строго регламентиран с предвидените разпоредби на ал. 2 и 3 на чл. 37в от проекта на ЗИД на ЗТРРЮЛНЦ. В чл. 10 от Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ, L 119/1 от 04.05.2016 г.) е предвидено, че обработването на лични данни, свързани с присъди и нарушения, попада под специален режим. Обработването следва да се извършва само под контрола на официален орган или когато обработването е разрешено от правото на Съюза или правото на държава членка, в което са предвидени подходящи гаранции за правата и свободите на субектите на данни. Съгласно чл. 13и от Директива (ЕС) 2019/1151 държавите следва да разполагат с информация относно лишаването на конкретни лица от право да заемат управленска длъжност и да отговарят на запитвания от други държави членки относно такива пречки, като за постигане на заложената от цитираната разпоредба цел е необходимо обработването на тази информация да става в рамките на държавната администрация. В Директивата липсва изискване държавите членки да осигуряват публичен достъп до информацията за лицата, лишени от управленски права на всяко трето лице.
На второ място за транспонирането в националното законодателство на чл. 16, параграф 6 от Директива (ЕС) 2019/1151 се предлага създаването на чл. 17а в Закона за търговския регистър и регистъра на юридическите лица с нестопанска цел, с който се въвежда задължение за Агенцията по вписванията да осигурява техническа възможност за съхраняване в машинночетим и позволяващ пълнотекстово търсене формат на наличните в търговския регистър и регистъра на юридическите лица с нестопанска цел  подлежащи на обявяване актове и документи, въз основа на които са настъпили подлежащи на вписване обстоятелства.
За предоставяне на необходимата информация на регистъра на лицата, лишени от управленски права, със законопроекта се въвежда нова разпоредба в Закона за запасите от нефт и нефтопродукти, уреждаща незабавното изпращане на Агенцията по вписванията на влезлите в сила наказателни постановления за установяване на неизпълнение на задължения по създаване и съхраняване на определените нива от запаси по този закон, които постановления са основание за лишаване от управленски права.
Предвижда се издаване на нова наредба, в която да се доразвият правилата за водене, съхраняване и достъп до регистъра на лицата, лишени от управленски права. Също така се предвижда привеждане в съответствие с новите законодателни изменения на действащата Наредба № 1 от 2007 г. за воденето, съхраняването и достъпа до търговския регистър и до регистъра на юридическите лица с нестопанска цел, с което се цели създаване на подзаконова регламентация във връзка с въведеното с новия чл. 17а на Закона за търговския регистър и регистъра на юридическите лица с нестопанска цел изискване за поддържане в машинночетим и позволяващ пълнотекстово търсене формат на документите, съдържащи се в търговския регистър и регистъра на юридическите лица с нестопанска цел.
В Преходните и заключителните разпоредби на законопроекта е регламентирано задължение за Агенцията по вписванията, след привеждането в съответствие с новите законови изменения на Наредба № 1 от 2007 г. за воденето, съхраняването и достъпа до търговския регистър и до регистъра на юридическите лица с нестопанска цел, да приведе търговския регистър и регистъра на юридическите лица с нестопанска цел в съответствие с изискванията на чл. 17а за осигуряване на машинночетим и позволяващ пълнотекстово търсене формат на документите в търговския регистър и регистъра на юридически лица, както и да осигури възможност за вписване в регистъра на лицата, лишени от управленски права, след издаване на Наредбата за водене, съхраняване и достъп до този регистър.
Резултатите от предлаганите нормативни промени са свързани с:
- въвеждането в българското законодателство на изискванията на европейското право относно обмена чрез системата за взаимно свързване на регистрите на данни за лицата, лишени от права да осъществяват функцията на управители и директори, и относно съхраняването на документи в търговския регистър в машинночетим и позволяващ търсене формат;
- предотвратяване на възможността за предприемане на санкционни действия от страна на ЕС;
- укрепване на вътрешния пазар и финансовата стабилност чрез защита на надеждността на стопанския оборот и осигуряване на по-висока степен на правна сигурност в икономическия, обществения и стопанския живот в страната, повишаване на инвестиционната дейност в Република България както от местни, така и от чуждестранни инвеститори.
За прилагане на предложения проект на акт ще е необходимо осигуряването на допълнителни средства по бюджета на Агенцията по вписванията за 2027 г. в размер 2 244 000 лв. Тези средства са необходими за изграждане на информационна система за новия регистър, надграждане на Единния информационен портал за заявяване на електронни административни услуги и надграждане на системата за свързаност с БРИС.
Изготвена е финансова обосновка – приложение № 2.1 към 
чл. 35, ал. 1, т. 4 , буква „а“ от Устройствения правилник на Министерския съвет и на неговата администрация, за актове, които оказват въздействие върху държавния бюджет.
Законопроектът съдържа разпоредби, въвеждащи актове на Европейския съюз, поради което е изготвена справка за съответствието му с европейското законодателство.
Крайният срок за транспониране в националните законодателства на държавите членки на тази част от изискванията на Директивата беше до 1 август 2023 г.

МИНИСТЪР-ПРЕДСЕДАТЕЛ: